b'\n_START_ARTICLE_\nRadiotrofne glive\n_START_PARAGRAPH_\nRadiotrofne glive so skupina gliv, ki verjetno uporabljajo pigment melanin za pretvorbo sevanja gama v kemi\xc4\x8dno energijo za rast. Predlagani mehanizem naj bi bil podoben anabolnim potem za sintezo ogljikovodikov v fototrofnih organizmih, ki absorbirajo fotone vidne svetlobe s pomo\xc4\x8djo pigmentov, kot je klorofil, nato pa se energija fotonov pretvori v kemi\xc4\x8dno energijo (npr. pri fotosintezi v obliki adenozin trifosfata oz. ATP-ja)._NEWLINE_Prvi\xc4\x8d so bile odkrite leta 2007 kot \xc4\x8drne plesni znotraj in v okolici reaktorjev jedrske elektrarne \xc4\x8cernobil. Raziskave so pokazale, da spadajo v to skupino vrste gliv Cladosporium sphaerospermum, Wangiella dermatitidis in Cryptococcus neoformans, katerim se biomasa in koli\xc4\x8dina acetata pove\xc4\x8data v okolju, kjer je vrednost radioaktivnega sevanja 500-krat ve\xc4\x8dja od normalne vrednosti. Na molekularnem nivoju se pri C. neoformans spremenijo lastnosti melanina, poleg tega pa se pove\xc4\x8da tudi hitrost z melaninom posredovanega prenosa elektronov (izmerjeno preko redukcije fericianida z NADH). Podobne spremembe so bile opa\xc5\xbeene tudi pri izpostavitvi neionizirajo\xc4\x8demu sevanju, kar nakazuje na to, da bi bile tovrstne glive zmo\xc5\xbene tudi izkori\xc5\xa1\xc4\x8danja svetlobe ali toplotnega sevanja za rast._NEWLINE_Pri glivah, ki imajo okvarjene encime za sintezo melanina, je bilo sicer opa\xc5\xbeeno, da rastejo hitreje v primerjavi z radiotrofnimi glivami, ki v danem trenutku niso izpostavljene radioaktivnemu sevanju. Vzroka za to naj bi bila v glavnem zmanj\xc5\xa1an privzem hranilnih snovi zaradi nakopi\xc4\x8denih molekul melanina v celi\xc4\x8dni steni in/ali toksi\xc4\x8dni intermediati, ki nastanejo pri biosintezi melanina. Opa\xc5\xbeanja se skladajo z dejstvom, da glive, ki sicer nimajo okvarjenih mehanizmov za sintezo melanina, pigment ne sintetizirajo konstitutivno (tj. konstantno oz. ves \xc4\x8das), temve\xc4\x8d velikokrat le v primeru odziva na zunanji dra\xc5\xbeljaj ali v razli\xc4\x8dnih fazah razvoja.'